Ontvoerde kinders: Nog drie vas | Maroela Media
Ontvoerde kinders: Nog drie vas
Die baba wat ontvoer is. Foto: Verskaf
Nog drie verdagtes wat na bewering betrokke was by die ontvoering van 'n 13-jarige tienermeisie en die ontvoering van en moord op 'n 15 maande oue baba is in hegtenis geneem.
Brig. Leonard Hlathi, provinsiale polisiewoordvoerder van Mpumalanga, het vroeër gesê die kinders, Gabisile Shabani, 'n 13-jarige albino-meisie, en Nkosikhona Ngwenya, 15 maande oud, is op 28 Januarie in die vroeë oggendure by 'n huis in Vosman buite Witbank ontvoer waar 'n 50-jarige vrou saam met haar kinders en kleinkinders woon.
Drie verdagtes het toegang tot die huis verkry deur die sit-en-eetkamer se venster te breek. Die vrou en haar 18-jarige dogter het die geraas gehoor en gaan ondersoek instel, waarna 'n vuurwapen op hulle gerig is. Hulle is dadelik beveel om stil te bly.
Die verdagtes het toe vir Gabisile en Nkosikhona uit verskillende kamers gegryp en in die donker op die vlug geslaan en verdwyn, waarna 'n soektog na die kinders en verdagtes van stapel gestuur is.
Thokozani Msibi, die eerste verdagte wat in hegtenis geneem is, het Dinsdag in die hof verskyn op twee aanklagte van ontvoering en 'n aanklag van moord op die 15 maande oue babaseun.
Hlathi het verlede Woensdag, toe Msibi in hegtenis geneem is, gesê hy is aanvanklik net op twee aanklagte van ontvoering in hegtenis geneem. Die aanklag van moord op die babaseun is intussen bygevoeg.
Hlathi het gesê Msibi sal na verwagting ook van die moord op die 13-jarige meisie aangekla word namate die ondersoek ontvou.
Msibi se inhegtenisneming volg nadat twee liggame tydens die ondersoek onderskeidelik in Cullinan, oos van Pretoria, en langs die N4-snelweg gevind is. Gabisile se liggaam is in Cullinan gevind.
Thulani Thobela (26), Donie Cavin Boshielo (22) en Mthobisi Brilliant Mkhize (26) sal op 6 Maart saam met Msibi in die hof verskyn nadat hulle Woensdag vlugtig in die hof verskyn het. Hulle staan tereg op 'n aanklag van moord en twee van ontvoering.
Lt.genl. Mondli Zuma, provinsiale polisiekommissaris, het die harde werk van die polisiebeamptes wat betrokke is in die ondersoek geloof.